एक दिन उन्होंने उसे सजा सँवारकर नई चाल का सूट पहनाया और समझाया कि एक नए पुलिस अफसर को खुश करना है। जवान है। सजीला है। फाँस ले तो उसकी चाँदी ही चाँदी। यह धंधा पुलिसवालों की आँखों पर पट्टी बाँधने से ही चलता है। एक नई हौंडा सिटी कार उसे लेने आई। इस बार वह पीले रंग से पुते हुए सरकारी क्वाटरों वाली कॉलोनी में ले जाई गयी। एक खाकी वर्दी वाले हट्टे कट्टे सिपाही ने एक फ़्लैट का ताला खोला। सिगरेट के पुराने धुएँ की बास, धूल और कोनो में मकड़ी के जालों के फुनगे देखकर वह समझ गयी कि यहाँ कोई नहीं रहता। मगर एक कमरे में झाड़ू आदि लगाकर निवाड़ का पलँग डाल दिया गया था। जिसपर नया चादर तकिया बिछा था।